Source: http://webpravo.eu/clanky/naroky-nevydatej-matky-voci-otcovi-dietata
Timestamp: 2017-12-15 12:16:20+00:00

Document:
Nároky nevydatej matky voči otcovi dieťaťa – Webpravo
Dnešná moderná doba je plná neviazaných a voľných vzťahov, ktoré často končia práve z dôvodu tehotenstva či materstva partnerky. Zákon o rodine pamätá aj na osamelé matky, ktoré s otcom dieťaťa nežijú v spoločnej domácnosti, resp. počas tehotenstva sa partner na ich výžive nijako nepodieľa. Osamelá matka sa často ocitá v zložitej finančnej situácii a partner sa mylne domnieva, že jeho povinnosťou je platiť iba výživné pre dieťa, a to až po jeho narodení.
Zákon o rodine upravuje nároky nevydatej matky v § 74. Ide o dva samostatné nároky voči otcovi dieťaťa, ktorého otcovstvo bolo určené súhlasným vyhlásením rodičov pred matričným úradom/súdom alebo rozhodnutím súdu.
1.Príspevok na výživu nevydatej matky je poskytovaný v pravidelných mesačných dávkach, najviac však po dobu 2 rokov a najneskôr odo dňa pôrodu. Výška výživného pre dieťa môže byť určená aj v rozpore s dobrými mravmi, príspevok na výživu nevydatej matky slúži iba na „vyrovnanie životnej úrovne matky“, nakoľko z dôvodu tehotenstva a následného pôrodu došlo na jej strane k poklesu príjmov. Súd pri jeho určení bude prihliadať na schopnosti, možnosti a majetkové pomery otca a na druhej strane na opodstatnené výdavky matky.
Príspevok na úhradu niektorých nákladov v súvislosti s tehotenstvom a pôrodom je jednorazovým plnením primeranej výšky. Matka v konaní preukazuje výšku nákladov vzniknutých v súvislosti s tehotenstvom a pôrodom, napr. na vitamíny, výživové doplnky a lieky, tehotenské oblečenie a obuv, hygienické potreby a pomôcky do pôrodnice. Po preukázaní zvýšených výdavkov súd štandardne rozhodne o úhrade nákladov pomerne, v odôvodnených prípadoch môže rozhodnúť aj inak. Toto právo sa premlčí uplynutím 3 rokov odo dňa pôrodu.
Zákon o rodine umožňuje aj tehotnej žene domáhať sa voči domnelému otcovi, aby vopred poskytol sumu potrebnú na zabezpečenie výživy, príspevok na úhradu nákladov spojených s tehotenstvom a pôrodom a sumu potrebnú na výživu pre dieťa po dobu, počas ktorej by žene patrila materská dovolenka, t.j. v prípade osamelej ženy 37 týždňov. Návrh môže podať iba tehotná žena, nie žena po pôrode. Súd túto povinnosť ukladá „domnelému otcovi“. Ide o muža, ktorého otcovstvo je pravdepodobné, teda postačuje, že súložil s matkou dieťaťa v čase rozhodnom pre splodenie dieťaťa.
Čo v prípade, ak neskôr znalecký posudok jednoznačne vylúči otcovstvo muža, ktorý nevydatej matke poskytoval vyššie uvedené plnenia? Spotrebované výživné sa nevracia a nemožno ho žiadať od matky ani od samotného dieťaťa, ale v zmysle § 79 zákona o rodine umožňuje tomu, kto celkom alebo sčasti za iného plnil vyživovaciu povinnosť, požadovať od neho tieto plnenia spolu s úrokom z omeškania v trojročnej premlčacej dobe.
Príjem nevydatej matky pred tehotenstvom bol 450 € netto. V súčasnosti poberá nemocenskú dávku z dôvodu rizikového tehotenstva cca 350 €, pričom jej výdavky na hypotéku a inkaso predstavujú 300 €. Zostávajúca suma 50 € jej nepostačuje na pokrytie zvýšených výdavkov v tehotenstve, najmä pokiaľ ide o stravu. Matka sa bude návrhom voči otcovi dieťaťa domáhať, aby ho súd zaviazal prispievať na jej výživu sumou 100 € mesačne.
Nevydatá matka si z dôvodu tehotenstva zakúpila tehotenské oblečenie a zdravotnícku obuv spolu v hodnote 150 €. Na lieky a výživové doplnky doplácala mesačne cca 10 €, teda spolu 100 € a za potreby do pôrodnice zaplatila 40 €. Matka sa bude návrhom voči otcovi dieťaťa domáhať, aby ho súd zaviazal k príspevku na úhradu nákladov spojených s tehotenstvom a pôrodom vo výške 290 €.
Previous Nezdaniteľná časť základu dane na manželku
Next Nezdaniteľná časť základu dane na dôchodkové sporenie ( II. a III. ) pilier.

References: § 74
 Súd 
 súd 
 Súd 
 § 79
 súd 
 súd